TIB - Excursió: sa Calobra - CTM
Platges | Itinerari turístic P201
Aquesta excursió du el visitant a un dels racons més espectaculars del litoral mallorquí: la platja de sa Calobra. Es tracta de la desembocadura del conegut torrent de Pareis, ubicat al terme municipal d'Escorca, al cor de la Serra de Tramuntana.
Telèfon: +34 971 51 70 05
Pàgina web: www.visitescorca.com
Correu electrònic: ajuntament@ajescorca.net
Sa Calobra està a 38 quilòmetres de Sóller, entre el Morro de sa Vaca i el Morro de ses Fel·les, i sota l'ombra de puig Major (1.445 metres d'altitud), el cim més alt de les Illes Balears.
El reclam d'aquesta platja, d'arena, grava i còdols, és el fet que es troba a la bellíssima i paradisíaca desembocadura del torrent de Pareis, font d'inspiració per a artistes i on cada estiu es fa un concert coral gràcies a la seva acústica excel·lent. La platja té uns 60 metres de llarg per 25 d'ample.
La bellesa de la platja atreu una afluència important de banyistes locals i turistes per mar i per una carretera espectacular de 14 quilòmetres de corbes —12 de 180 graus i una de 360, coneguda com el Nu de sa Corbata— que salva un desnivell de 900 metres.
El 2003, pel seu interès faunístic i florístic, amb més de 300 espècies, va ser declarada monument natural per part del Govern balear.